নিউজ ডেস্ক, বাংলাদেশনিউজ২৪x৭.কম;  রাজধানীর বিভিন্ন এলাকা থেকে আন্ত:জেলা ডাকাত দলের ৭ সদস্যকে গ্রেফতার  করা হয়েছে। বুধবার সন্ধ্যা থেকে ভোর রাত পর্যন্ত অভিযান চালিয়ে তাদের গ্রেফতার করেছে শ্যামপুর থানা পুলিশ। গ্রেফতারকৃত ডাকাত সদস্যরা হল- সাহাবুদ্দিন (৫৪), মনির (৩৫), হায়দার আলী (২৭), মোঃ সুরু মিয়া (৪৮), আকাশ ঘোষ (২৮) ও মোঃ নাসির (৪৫), ইসমাইল হোসেন (৫৪)।  জানা গেছে, গত ২৭ অক্টোবর রাত ৩টায় শ্যামপুরের খন্দকার রোডের একটি বাড়ির গ্রিল কেটে আন্তঃজেলা ডাকাতদলের ৬ সদস্য প্রবেশ করে। তারা বাড়ির সবাইকে অস্ত্রের মুখে জিম্মি করে ১৪৫ ভরি স্বর্ণালঙ্কার, নগদ ৪ লাখ টাকা ও ৪টি মোবাইল সেট লুট করে। পরবর্তীতে এই বাড়ির বাসিন্দা  লুৎফুন্নেসা বাদী হয়ে অজ্ঞাত ৬ জনকে আসামি করে শ্যামপুর থানায় একটি ডাকাতি মামলা দায়ের করেন।  বুধবার সন্ধ্যায় শনিরআখড়া এলাকায় অভিযান চালিয়ে ডাকাত সদস্য মোঃ নাসিরকে গ্রেফতার করে পুলিশ। তারই তথ্যের ভিত্তিতে রাতভর অভিযান চালিয়ে রাজধানীর বিভিন্ন এলাকা থেকে বাকি ৫ ডাকাত সদস্যকে গ্রেফতার করা হয়।  এ প্রসঙ্গে শ্যামপুর থানার অফিসার ইনচার্জ জমির উদ্দিন জানান, গ্রেফতারকৃত ডাকাতরা আন্তঃজেলা ডাকাত দলের সদস্য। তারা প্রত্যেকেই বিভিন্ন থানায় ডাকাতি মামলায় ৫/৭ বছর সাজা ভোগ করেছে। তাদের রিমান্ডের আবেদন জানিয়ে আদালতে  পাঠানো হবে।  বাংলাদেশনিউজ২৪x৭.কম/এমএ/এসএকে.